b'\n_START_ARTICLE_\nTurun ylioppilasteatteri\n_START_PARAGRAPH_\nTurun ylioppilasteatteri on Turussa toimiva harrastajateatteri, joka perustettiin vuonna 1959. Teatteri tuottaa vuosittain 4-5 n\xc3\xa4ytelm\xc3\xa4\xc3\xa4 sek\xc3\xa4 kabaree-esityksen vapunaattona. Teatterilla on noin 100 j\xc3\xa4sent\xc3\xa4 ja se j\xc3\xa4rjest\xc3\xa4\xc3\xa4 esitysten lis\xc3\xa4ksi my\xc3\xb6s teatterialan koulutusta. Teatterin riveist\xc3\xa4 on vuosien varrella noussut monia teatterialan ammattilaisia ja suunnann\xc3\xa4ytt\xc3\xa4ji\xc3\xa4._NEWLINE_Turun ylioppilasteatterin n\xc3\xa4ytt\xc3\xa4m\xc3\xb6 on toiminut nykyisiss\xc3\xa4 tiloissaan osoitteessa Linnankatu 23 Aurajoen rannassa vuodesta 1979 alkaen. Teatterin toimisto muutti viereiseen rakennukseen vuonna 2008._NEWLINE_Teatterin ylint\xc3\xa4 p\xc3\xa4\xc3\xa4t\xc3\xa4nt\xc3\xa4valtaa pit\xc3\xa4\xc3\xa4 hallussaan v\xc3\xa4hint\xc3\xa4\xc3\xa4n kaksi kertaa vuodessa kokoontuva j\xc3\xa4senkokous. Kokouksissa j\xc3\xa4senist\xc3\xb6 valitsee sek\xc3\xa4 ohjelmiston ett\xc3\xa4 p\xc3\xa4\xc3\xa4t\xc3\xb6ksi\xc3\xa4 toimeenpanevan johtokunnan.\n_START_SECTION_\nHistoria\n_START_PARAGRAPH_\nTurun ylioppilasteatteria edelsi vuonna 1952 perustettu kerho Turun Ylioppilasn\xc3\xa4yttelij\xc3\xa4t. Vasta kahta vuotta my\xc3\xb6hemmin se teki ensimm\xc3\xa4isen julkisen esityksens\xc3\xa4 Jean Anouilh\xe2\x80\x99n n\xc3\xa4ytelm\xc3\xa4st\xc3\xa4 Jeanette ja Romeo. Turun ylioppilaslehden kriitikon mukaan puutteita oli jopa vuorosanojen osaamisessa._NEWLINE_Kerho toimi ep\xc3\xa4s\xc3\xa4\xc3\xa4nn\xc3\xb6llisesti ja ajoittain toiminta taukosi kokonaankin. Vuonna 1958 ohjaajaksi saatiin Turun Vapaan\xc3\xa4ytt\xc3\xa4m\xc3\xb6n Pentti Siivonen, mink\xc3\xa4 j\xc3\xa4lkeen toiminta muuttui pian s\xc3\xa4\xc3\xa4nn\xc3\xb6lliseksi ja teatteri perustettiin. Siivosen ensimm\xc3\xa4inen ohjaus oli Kerj\xc3\xa4l\xc3\xa4isooppera. Vuonna 1965 teatteri vieraili Saksan ylioppilasteatterifestivaaleilla ja sai kiitosta Ky\xc3\xb6sti Kelh\xc3\xa4n ohjaamilla n\xc3\xa4ytelmill\xc3\xa4 Kihlaus ja M\xc3\xbcnchhausen._NEWLINE_Teatteri toimi alkuun monissa eri paikoissa, kuten luentosaleissa ja urheilutiloissa. Vuonna 1967 teatteri sai omat tilat Lounais-Suomen Maalaistentalosta, jossa se toimi vuoteen 1979 saakka. T\xc3\xa4ll\xc3\xb6in toiminta siirtyi nykyiseen tilaan, jonka teatterin j\xc3\xa4senist\xc3\xb6 remontoi yhdess\xc3\xa4 Turun kaupungin kanssa. Kes\xc3\xa4teatteria Turun ylioppilasteatteri on tehnyt vuodesta 1967 alkaen._NEWLINE_1980-luvulla Turun ylioppilasteatterin tulkinta Per Olov Enquistin n\xc3\xa4ytelm\xc3\xa4st\xc3\xa4 Tribadien y\xc3\xb6 sai menestyst\xc3\xa4 Monacossa harrastajateatterien maailmantapahtumassa. Eeva-Liisa Mannerin Toukokuun lumi esitettiin vierailuilla Tartossa ja Bratislavassa. Per\xc3\xa4kk\xc3\xa4isin\xc3\xa4 vuosina 1986 ja 1987 TYT toimi kansainv\xc3\xa4lisen ylioppilasteatterifestivaalin is\xc3\xa4nt\xc3\xa4n\xc3\xa4, ja kotimainen Ylioppilasteatterifestivaali on j\xc3\xa4rjestetty Turussa vuonna 2002 sek\xc3\xa4 Turun kulttuurip\xc3\xa4\xc3\xa4kaupunkivuonna 2011._NEWLINE_Vuonna 1999 teatterin toiminta oli vaakalaudalla, kun kaupunki lopetti teatterirakennuksen vuokratuen. Turun ylioppilasteatteri selvisi kuitenkin kassakriisist\xc3\xa4 ja sai j\xc3\xa4rjestetty\xc3\xa4 taloutensa niin, ett\xc3\xa4 tila s\xc3\xa4ilyi sen k\xc3\xa4yt\xc3\xb6ss\xc3\xa4. Uusi tilakriisi syntyi vuonna 2007, kun kaupunki laittoi rakennuksen myyntiin. Joulukuussa 2007 Turun Yliopistos\xc3\xa4\xc3\xa4ti\xc3\xb6 osti tilan ja teatterin toiminta saattoi jatkua. Vuonna 2009 teatteri vietti 50-vuotisjuhliaan._NEWLINE_Turun Ylioppilasteatteri joutui perumaan Samuel Beckettin n\xc3\xa4ytelm\xc3\xa4n Godota odottaessa esitykset juuri ennen ensi-iltaa maaliskuusa 2018, sill\xc3\xa4 oikeuksien omistaja Beckettin perikunta ei hyv\xc3\xa4ksy n\xc3\xa4yttelij\xc3\xa4valintaan tehty\xc3\xa4 muutosta, ett\xc3\xa4 miesrooleja n\xc3\xa4yttelisiv\xc3\xa4t naiset.'